ddrg/super_eurlex huggingface dataset:
KOMMISSIONENS BESLUTNING af 8. februar 1995 om udsættelse af det i artikel 16, stk. 2, i Rådets direktiv 92/34/EØF omhandlede tidspunkt for så vidt angår indførsel fra tredjelande af frugtplanteformeringsmateriale og frugtplanter bestemt til frugtproduktion (95/26/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/34/EØF af 28. april 1992 om afsætning af frugtplanteformeringsmateriale og frugtplanter bestemt til frugtproduktion (1), senest ændret ved Kommissionens beslutning 94/150/EF (2), særlig artikel 16, stk. 2, og

ud fra følgende betragtninger:

Ved Kommissionens beslutning 94/150/EF blev det i artikel 16, stk. 2, i nævnte direktiv omhandlede tidspunkt udsat til den 31. december 1994;

Kommissionen skal ifølge artikel 16, stk. 1, i direktiv 92/34/EØF træffe afgørelse om, hvorvidt frugtplanteformeringsmateriale og frugtplanter, der er produceret i et tredjeland og frembyder de samme garantier med hensyn til leverandørens forpligtelser, identitet, karakteristika, plantesundhed, vækstmedium, emballering, inspektionsordninger, mærkning og lukning, kan ligestilles med frugtplanteformeringsmateriale og frugtplanter, der er produceret i EF og opfylder kravene og betingelserne i nævnte direktiv;

der foreligger endnu ikke tilstrækkelige oplysninger om de gældende betingelser i tredjelande til, at EF for øjeblikket kan træffe afgørelse vedrørende noget tredjeland;

medlemsstaterne har hidtil importeret frugtplanteformeringsmateriale og frugtplanter, der er produceret i bestemte tredjelande; for ikke at ødelægge handelsmønstrene bør det fortsat være tilladt for medlemsstaterne ved import fra tredjelande af frugtplanteformeringsmateriale og frugtplanter at anvende betingelser, der svarer til dem, der gælder for produktion og afsætning af EF-produkter, jf. artikel 16, stk. 2, i nævnte direktiv;

frugtplanteformeringsmateriale og frugtplanter, der importeres af en medlemsstat i henhold til en afgørelse, som den pågældende medlemsstat har truffet i henhold til artikel 16, stk. 2, første afsnit, i nævnte direktiv, må ikke være genstand for handelsrestriktioner i andre medlemsstater på de punkter, der er omhandlet i artikel 16, stk. 1, i nævnte direktiv;

det tidspunkt, der er fastsat i artikel 16, stk. 2, i nævnte direktiv, bør derfor udsættes yderligere;

de i denne beslutning fastsatte foranstaltninger er i overensstemmelse med udtalelse fra Den Stående Komité for Formeringsmateriale og Planter af Frugtslægter og -arter -

VEDTAGET FØLGENDE BESLUTNING:

Artikel 1

Den dato, der er omhandlet i artikel 16, stk. 2, første afsnit, i direktiv 92/34/EØF, ændres til den 31. december 1996.

Artikel 2

Denne beslutning er rettet til medlemsstaterne.

Udfærdiget i Bruxelles, den 8. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 157 af 10. 6. 1992, s. 10.

(2) EFT nr. L 66 af 10. 3. 1994, s. 31.
RÅDETS AFGØRELSE af 6. februar 1995 om ændring, som følge af Østrigs, Finlands og Sveriges tiltrædelse, af Rådets afgørelse af 6. december 1993 om vedtagelse af Rådets forretningsorden (95/24/EF, Euratom, EKSF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 151, stk. 3,

under henvisning til traktaten om oprettelse af Det Europæiske Kul- og Stålfællesskab, særlig artikel 30, stk. 3,

under henvisning til traktaten om oprettelse af Det Europæiske Atomenergifællesskab, særlig artikel 121, stk. 3 -

TRUFFET FØLGENDE AFGØRELSE:

Eneste artikel

I artikel 7, stk. 4, i Rådets forretningsorden ændres ordet »seks« til »otte«.

Udfærdiget i Bruxelles, den 6. februar 1995.

På Rådets vegne

A. JUPPÉ

Formand
KOMMISSIONENS BESLUTNING af 2. februar 1995 om ændring af beslutning 93/231/EØF om tilladelse til, at der for handelen med læggekartofler på visse medlemsstaters samlede område eller dele deraf gennemføres strengere foranstaltninger mod bestemte sygdomme end fastsat i bilag I og II til Rådets direktiv 66/403/EØF (95/21/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/403/EØF af 14. juni 1966 om handel med læggekartofler (1), senest ændret ved Kommissionens direktiv 93/3/EØF (2), særlig artikel 13, stk. 2,

under henvisning til anmodning fra Portugal, og

ud fra følgende betragtninger:

Ved beslutning 93/231/EØF (3) har Kommissionen givet tilladelse til, at der for handelen med læggekartofler på visse medlemsstaters samlede område eller dele deraf gennemføres strengere foranstaltninger mod bestemte sygdomme end fastsat i bilag I og II til direktiv 66/403/EØF;

af en sammenligning mellem de foranstaltninger, som Portugal har truffet for områder på Azorerne over 300 m højde for landets egen produktion af læggekartofler, og fællesskabsklasserne af basislæggekartofler fremgår det, at

- »EF-klasse 1« opfylder strengere betingelser

- »EF-klasse 2« svarer til den del af landets egen produktion, der er bestemt til læggekartofler

og

- »EF-klasse 3« svarer til den del af landets egen produktion, der er bestemt til kartoffelproduktion;

det bør derfor tillades Portugal for områder på Azorerne over 300 m højde at begrænse handelen med læggekartofler til fællesskabsklasserne af basiskartofler, der er fastsat ved Kommissionens direktiv 93/17/EØF (4);

denne tilladelse er i overensstemmelse med medlemsstaternes forpligtelser i henhold til de fælles regler for plantesundhed, der er fastsat ved Rådets direktiv 77/93/EØF (5), senest ændret ved direktiv 94/13/EF (6);

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

I bilaget til beslutning 93/231/EØF foretages følgende ændring:

Følgende indsættes efter bestemmelserne vedrørende Irland:

>TABELPOSITION>

Artikel 2

Denne beslutning er rettet til medlemsstaterne.

Udfærdiget i Bruxelles, den 2. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. 125 af 11. 7. 1966, s. 2320/66.

(2) EFT nr. L 54 af 5. 3. 1993, s. 21.

(3) EFT nr. L 106 af 30. 4. 1993, s. 11.

(4) EFT nr. L 106 af 30. 4. 1993, s. 7.

(5) EFT nr. L 26 af 31. 1. 1977, s. 5.

(6) EFT nr. L 92 af 9. 4. 1994, s. 27.
KOMMISSIONENS BESLUTNING af 2. februar 1995 om udsættelse af det i artikel 16, stk. 2, i Rådets direktiv 91/682/EØF omhandlende tidspunkt, for så vidt angår indførsel fra tredjelande af prydplanteformeringsmateriale og prydplanter (95/19/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/682/EØF af 19. december 1991 om afsætning af prydplanteformeringsmateriale og prydplanter (1), senest ændret ved Kommissionens beslutning 94/151/EF (2), særlig artikel 16, stk. 2, og

ud fra følgende betragtninger:

Ved Kommissionens beslutning 94/151/EF blev det i artikel 16, stk. 2, i nævnte direktiv omhandlede tidspunkt udsat til den 31. december 1994;

Kommissionen skal ifølge artikel 16, stk. 1, i direktiv 91/682/EØF træffe afgørelse om, hvorvidt prydplanteformeringsmateriale og prydplanter, der er produceret i et tredjeland og frembyder de samme garantier med hensyn til leverandørens forpligtelser, identitet, karakteristika, plantesundhed, vækstmedium, emballering, inspektionsordninger, mærkning og lukning, kan ligestilles med prydplanteformeringsmateriale og prydplanter, der er produceret i EU og opfylder kravene og betingelserne i nævnte direktiv;

der foreligger imidlertid endnu ikke tilstrækkelige oplysninger om de gældende betingelser i noget tredjeland til, at EU for øjeblikket kan træffe afgørelse vedrørende noget tredjeland;

medlemsstaterne har hidtil importeret prydplanteformeringsmateriale og prydplanter, der er produceret i bestemte tredjelande; for ikke at ødelægge handelsmønstrene bør det fortsat være tilladt for medlemsstaterne ved import fra tredjelande af prydplanteformeringsmateriale og prydplanter at anvende betingelser, der svarer til dem, der gælder for produktion og afsætning af EU-produkter, jf. artikel 16, stk. 2, i nævnte direktiv;

prydplanteformeringsmateriale og prydplanter, der importeres af en medlemsstat i henhold til en afgørelse, som den pågældende medlemsstat har truffet i henhold til artikel 16, stk. 2, første afsnit, i nævnte direktiv, må ikke være genstand for handelsrestriktioner i andre medlemsstater på de punkter, der er omhandlet i artikel 16, stk. 1, i nævnte direktiv;

det tidspunkt, der er fastsat i artikel 16, stk. 2, i nævnte direktiv, bør derfor udsættes yderligere;

de i denne beslutning fastsatte foranstaltninger er i overensstemmelse med udtalelse fra Det Stående Udvalg for Prydplanteformeringsmateriale og Prydplanter -

VEDTAGET FØLGENDE BESLUTNING:

Artikel 1

Den dato, der er omhandlet i artikel 16, stk. 2, første afsnit, i direktiv 91/682/EØF, ændres til den 31. december 1996.

Artikel 2

Denne beslutning er rettet til medlemsstaterne.

Udfærdiget i Bruxelles, den 2. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 376 af 31. 12. 1991, s. 21.

(2) EFT nr. L 66 af 10. 3. 1994, s. 32.
KOMMISSIONENS BESLUTNING af 30. januar 1995 om de frister, som medlemsstaterne skal fastsætte for indgivelse af ansøgninger om arealstøtte i forbindelse med det integrerede system for forvaltning og kontrol af visse EF-støtteordninger (»det integrerede system«) (Kun de danske, tyske, engelske, franske og nederlandske udgaver er autentiske) (95/16/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (1), ændret ved forordning (EF) nr. 165/94 (2), særlig artikel 6, stk. 2, og

ud fra følgende betragtninger:

Ifølge artikel 6, stk. 2, i forordning (EØF) nr. 3508/92 kan Kommissionen give en medlemsstat tilladelse til at fastsætte en dato mellem den 1. april og de datoer, der er nævnt i artikel 10, 11 og 12 i Rådets forordning (EØF) nr. 1765/92 (3), for indgivelsen af ansøgninger om arealstøtte; den pågældende medlemsstat skal dokumentere, at en sådan dato er berettiget, navnlig ved at forelægge Kommissionen en detaljeret arbejdsplan, der viser, at den foreslåede dato giver mulighed for, at alle data kan foreligge så betids, at en korrekt administrativ og finansiel forvaltning af støtten kan finde sted, og at de nødvendige kontrolforanstaltninger kan gennemføres;

nogle medlemsstater har forelagt Kommissionen anmodninger om tilladelse til datoer efter den 31. marts med tilhørende arbejdsplaner; Kommissionen har gennemgået disse anmodninger, idet den blandt andet har taget hensyn til de erfaringer, der er opnået i forbindelse med de pågældende medlemsstaters indførelse af det integrerede system i 1994;

denne foranstaltning er i overensstemmelse med udtalelse fra FEOGA-komitéen -

VEDTAGET FØLGENDE BESLUTNING:

Artikel 1

Kommissionen bemyndiger de medlemsstater, der er anført i bilaget, til at fastsætte de deri anførte datoer for indgivelse af ansøgninger om arealstøtte i 1995.

Artikel 2

Denne beslutning er rettet til Kongeriget Belgien, Kongeriget Danmark, Forbundsrepublikken Tyskland, Republikken Frankrig, Storhertugdømmet Luxembourg, Kongeriget Nederlandene og Det Forenede Kongerige Storbritannien og Nordirland.

Udfærdiget i Bruxelles, den 30. januar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 355 af 5. 12. 1992, s. 1.

(2) EFT nr. L 24 af 29. 1. 1994, s. 6.

(3) EFT nr. L 181 af 1. 7. 1992, s. 12.

BILAG

>TABELPOSITION>
KOMMISSIONENS BESLUTNING af 2. marts 1995 om ændring af beslutning 94/85/EF om opstilling af en liste over tredjelande, hvorfra medlemsstaterne tillader indførsel af fersk fjerkrækød (Tekst af betydning for EØS) (95/58/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og om indførsel heraf fra tredjelande (1), senest ændret ved direktiv 93/121/EF (2), særlig artikel 9, og

ud fra følgende betragtninger:

Kommissionens beslutning 94/85/EF (3), senest ændret ved beslutning 94/453/EF (4), opstillede en liste over tredjelande, hvorfra indførsel af fersk fjerkrækød er tilladt;

der er modtaget yderligere skriftlige forsikringer fra flere lande, i særdeleshed Namibia og Slovenien; en gennemgang af disse forsikringer har vist, at de pågældende lande opfylder EF-kravene;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I bilaget til beslutning 94/85/EF indsættes nedenstående linjer i alfabetisk rækkefølge i henhold til ISO-koden:

»>TABELPOSITION>

«

Artikel 2

Denne beslutning anvendes fra den 1. marts 1995.

Artikel 3

Denne beslutning er rettet til medlemsstaterne.

Udfærdiget i Bruxelles, den 2. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 24. 9. 1991, s. 35.

(2) EFT nr. L 340 af 31. 12. 1993, s. 39.

(3) EFT nr. L 44 af 17. 2. 1994, s. 31.

(4) EFT nr. L 187 af 22. 7. 1994, s. 11.
KOMMISSIONENS BESLUTNING af 6. marts 1995 om ændring af beslutning 94/381/EF om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr (Tekst af betydning for EØS) (95/60/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4, og

ud fra følgende betragtninger:

Der er indberettet tilfælde af bovin spongiform encephalopati (BSE) i Det Forenede Kongerige og nogle andre medlemsstater; det vides også, at scrapie findes i adskillige medlemsstater;

oprindelsen til BSE hos kvæg antages at være drøvtyggerprotein, der indeholdt agenser af animalsk spongiform encephalopati, og som ikke var blevet tilstrækkeligt behandlet til at inaktivere de infektiøse agenser; Den Videnskabelige Veterinærkomité har erklæret, at det på baggrund af nylige undersøgelser ikke på nuværende tidspunkt er muligt nærmere at bestemme processer, som kan garantere, at agenserne bliver totalt inaktiveret ved kommerciel foderstofproduktion;

for at beskytte drøvtyggerarter mod farerne ved proteinbehandlingsmetoder, der måske ikke inaktiverer agenserne fuldstændigt, vedtog Kommissionen beslutning 94/381/EF af 27. juni 1994 om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr (3);

Den Videnskabelige Veterinærkomités BSE-undergruppe har imidlertid vurderet risikoen ved forskellige animalske produkter og biprodukter og har anbefalet, at nogle af disse undtages fra bestemmelserne i beslutning 94/381/EF;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I artikel 1 i beslutning 94/381/EF indsættes som stk. 3:

»3. Forbuddet i stk. 1 gælder ikke for:

- mælk

- gelatine

- aminosyrer fremstillet af huder og skind ved en proces, der indebærer, at materialet udsættes for en pH-værdi på 1-2 efterfulgt af en pH-værdi på >11 efterfulgt af en varmebehandling ved 140° C i 30 minutter ved 3 bar

- dicalciumphosphat udvundet af affedtede knogler

- tørret plasma og andre blodprodukter.«

Artikel 2

Denne beslutning er rettet til medlemsstaterne.

Udfærdiget i Bruxelles, den 6. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 29.

(2) EFT nr. L 62 af 15. 3. 1993, s. 49.

(3) EFT nr. L 172 af 7. 7. 1994, s. 23.
RÅDETS AFGØRELSE af 6. marts 1995 om beskikkelse af en suppleant til Regionsudvalget (95/57/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 198 A,

under henvisning til Rådets afgørelse 94/65/EF af 26. januar 1994 om beskikkelse af medlemmerne af og suppleanterne til Regionsudvalget for perioden fra 26. januar 1994 til 25. januar 1998 (1),

i betragtning af, at en plads som suppleant til ovennævnte udvalg er ledig, efter at Dr. Jürgen Linde er trådt tilbage, hvilket Rådet blev underrettet om den 17. januar 1995,

under henvisning til indstillingen fra den tyske regering -

TRUFFET FØLGENDE AFGØRELSE:

Eneste artikel

Irmgard von Rottenburg beskikkes som suppleant til Regionsudvalget som efterfølger for Dr. Jürgen Linde for den resterende del af dennes mandatperiode, dvs. indtil den 25. januar 1998.

Udfærdiget i Bruxelles, den 6. marts 1995.

På Rådets vegne

A. JUPPÉ

Formand

(1) EFT nr. L 31 af 4. 2. 1994, s. 29.
RÅDETS BESLUTNING af 27. februar 1995 om ændring af beslutning 94/941/EF om overgangsforanstaltninger for import af fiskerivarer fra tredjelande (95/49/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

I medfør af beslutning 94/941/EF (3) blev medlemsstaterne bemyndiget til at opretholde gældende betingelser for import af fiskerivarer, herunder modellen til sundhedscertifikatet, indtil den 1. marts 1995;

arbejdet med at udarbejde harmoniserede gennemførelsesbestemmelser er endnu ikke afsluttet; bemyndigelsen bør derfor forlænges indtil den 30. juni 1995 -

VEDTAGET FØLGENDE BESLUTNING:

Artikel 1

I artikel 1 i beslutning 94/941/EF ændres datoen »den 1. marts 1995« til »den 30. juni 1995«.

Artikel 2

Denne beslutning er rettet til medlemsstaterne.

Udfærdiget i Bruxelles, den 27. februar 1995.

På Rådets vegne

J. PUECH

Formand

(1) EFT nr. C 208 af 28. 7. 1994, s. 9.

(2) EFT nr. C 276 af 3. 10. 1994, s. 13.

(3) EFT nr. L 366 af 31. 12. 1994, s. 34.
KOMMISSIONENS BESLUTNING af 28. februar 1995 om ændring af beslutning 94/360/EF om mindre hyppig fysisk kontrol af sendinger af bestemte produkter, der skal indføres fra tredjelande (95/54/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved akten vedrørende Østrigs, Finlands og Sveriges tiltrædelse, særlig artikel 8, stk. 3, og

ud fra følgende betragtninger:

Artikel 8, stk. 3, i direktiv 90/675/EØF giver mulighed for en reduktion af hyppigheden af fysisk kontrol af sendinger af produkter, der indføres fra tredjelande;

Kommissionen vedtog i beslutning 94/360/EF (2), ændret ved 94/658/EF (3) bestemmelser om mindre hyppig fysisk kontrol af sendinger af produkter, der skal indføres fra tredjelande; den lavere hyppighed skulle finde anvendelse fra den 1. marts 1995 efter en genovervejelse af hyppigheden på grundlag af resultaterne af al kontrol af indførte produktsendinger;

der bør tages yderligere skridt til at harmonisere importbetingelserne for indførte produkter;

der kræves mere erfaring fra medlemsstaternes kontrol af sendinger for at genoverveje hyppigheden som fastsat i artikel 3, stk. 3; datoen for anvendelse af den lavere hyppighed bør derfor udsættes til den 1. juli 1995;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 94/360/EF foretages følgende ændringer:

- I artikel 3, stk. 1, ændres »den 1. januar 1995« til »den 1. maj 1995«

- I artikel 3, stk. 3, ændres »den 1. marts 1995« til »den 1. juli 1995«

- I artikel 7 ændres »den 1. marts 1995« til »den 1. juli 1995«.

Artikel 2

Denne beslutning er rettet til medlemsstaterne.

Udfærdiget i Bruxelles, den 28. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 1.

(2) EFT nr. L 158 af 25. 6. 1994, s. 41.

(3) EFT nr. L 256 af 4. 10. 1994, s. 29.
KOMMISSIONENS BESLUTNING af 28. februar 1995 om ændring af beslutning 93/411/EØF om bemyndigelse af medlemsstaterne til at indrømme undtagelser fra visse bestemmelser i Rådets direktiv 77/93/EØF for jordbærplanter, (Fragaria L.) til udplantning, dog ikke frø, med oprindelse i Argentina (95/53/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 94/13/EF (2), særlig artikel 14, stk. 1,

under henvisning til anmodning fra Nederlandene og Det Forenede Kongerige, og

ud fra følgende betragtninger:

Ifølge direktiv 77/93/EØF må jordbærplanter (Fragaria L.) til udplantning, dog ikke frø, med oprindelse i ikke-europæiske lande bortset fra Middelhavslandene, Australien, New Zeeland, Canada og de kontinentale stater i USA i princippet ikke føres ind i Fællesskabet;

ved Kommissionens beslutning 93/411/EØF (3) er der givet bemyndigelse til at indrømme undtagelser for jordbærplanter (Fragaria L.) til udplantning, dog ikke frø, med oprindelse i Argentina, dersom visse betingelser er opfyldt;

i beslutning 93/411/EØF er det fastsat, at bemyndigelsen er gældende indtil den 31. december 1994;

der foreligger ingen nye oplysninger, som kan give anledning til en revision af betingelserne;

de forhold, der gør bemyndigelsen berettiget, har ikke ændret sig;

bemyndigelsen bør derfor forlænges i endnu en begrænset periode;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

I beslutning 93/411/EØF foretages følgende ændringer:

1) I artikel 1, stk. 2, litra b), andet led, ændres »93/411/EØF« til »95/53/EF«.

2) I artikel 4 ændres »31. december 1994« til »31. december 1996«.

Artikel 2

Denne beslutning er rettet til medlemsstaterne.

Udfærdiget i Bruxelles, den 28. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 92 af 9. 4. 1994, s. 27.

(3) EFT nr. L 182 af 24. 7. 1993, s. 63.